Syt 1900 het dr FCB an jedere Maischterschaft teilgnoo; zem erschte Titel het me sich aber no miesse gedulde. Dr Fuessball isch zu dere Zyt populärer worde und so het au d Kommerzialisierig vom Sport langsam aagfange. Endi 30er Johr isch dr FCB eimol in die zweithöggschti Liga abgstiige, het denn aber pynggtlig zem 50 Johr Jubiläum im 1943 wider dr Uffstiig gschafft. Wyteri 10 Johr speeter hets denn sogar zum erschte Maischtertitel glängt. Zu dere Zyt isch denn au s  neye Joggeli baut worde, wo aber erscht nach dr WM 1954 die ney Heimstätte vom FCB worden isch.